Ühismeede,

9. juuni 1997,

mille nõukogu võttis vastu Euroopa Liidu lepingu artikli K.3 alusel sihipärase kontrolli kriteeriumide, valikumeetodite jne täpsustamise ning tolli- ja politseiteabe kogumise kohta

(97/372/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli K.3 lõike 2 punkti b,

pidades silmas, kui tähtis on jätkata narkokaubanduse vastase võitluse meetmete tõhusat parandamist,

pidades silmas narkootiliste ainete eksperdirühma poolt Euroopa Ülemkogu kohtumisel 1995. aastal Madridis heakskiidetud aruannet, mis sisaldas ettepanekut täpsustada sihipärase kontrolli kriteeriume, valikumeetodeid jne ning koguda tolli- ja politseiteavet,

pidades silmas 26. juuli 1995. aasta konventsiooni infotehnoloogia kasutamise kohta tollieesmärkidel (TIS-konventsioon), [1]

pidades silmas nõukogu 29. novembri 1996. aasta ühismeedet tolliasutuste ja ettevõtjate organisatsioonide koostöö kohta narkokaubandusega võitlemisel, [2]

pidades silmas nõukogu 29. novembri 1996. aasta volitust, mis käsitleb ühiste tollijärelevalveoperatsioonide läbivaadatud korra heakskiitmist,

pidades silmas nõukogu 29. novembri 1996. aasta resolutsiooni politsei-/tollikokkulepete koostamise kohta uimastitevastases võitluses [3]

ning arvestades, et:

sihipärase kontrolli kriteeriumid, struktureeritud valikumeetodid jne ning tolli- ja politseiteabe integreeritum kasutamine on tähtsad vahendid, et tõhusalt kavandada õiguskaitsemeetmeid narkokaubanduse vastu võitlemiseks;

tollialaste õigusaktide rakendamisel on sihipärase kontrolli kriteeriumide ning struktureeritud valikumeetodite kasutamise eesmärk keskendada tollikontroll olukordadele, kus on suur narkokaubanduse oht, ja võimaldada samal ajal seaduslikul reisijate- ja kaubaveol kiiresti toll läbida;

sihipärase kontrolli kriteeriumide, struktureeritud valikumeetodite jne kasutamine võimaldab tolliasutustel paremini kindlaks määrata rõhuasetusi, et nende ressursse saaks kasutada võimalikult tõhusalt;

Euroopa Liit ja rahvusvahelised institutsioonid nagu EDU/Europol, Maailma Tolliorganisatsioon ning Interpol mängivad teabevahetuses olulist rolli;

tolliasutused peavad oma rõhuasetusi pidevalt kohandama ja ümber hindama vastavalt muutuvatele oludele ning uuele teabele, arvestades, et narkokaubitsejad suunavad oma salakauba harilikult viimasel hetkel piiridele, kus eelteabe või muu tõttu tollikontroll usutakse olevat vähem pingeline,

ON VASTU VÕTNUD KÄESOLEVA ÜHISMEETME:

Artikkel 1

Liikmesriikide tolliasutused püüavad optimeerida sihipärase kontrolli kriteeriumide ja struktureeritud valikumeetodite kasutamist ning tolli- ja politseiteabe kogumist narkokaubanduse vastaseks võitluseks. Sel eesmärgil võtavad asutused olemasolevate kohtulike ja praktiliste võimaluste piires artiklites 2—8 sätestatud meetmeid.

Artikkel 2

Liikmesriikide tolliasutused kasutavad intensiivsemalt kõigilt kõnealustelt ettevõtlussektoritelt, eriti transpordisektorilt saadavat teavet.

Artikkel 3

Liikmesriikide tolliasutused tugevdavad riskianalüüsi eesmärgil vastastikust luureandmete ja teabe vahetust. Kuni CIS andmebaasi kasutuselevõtmiseni kasutavad liikmesriikide tolliasutused nimetatud luureandmete vahetamiseks rohkem CIS elektroonilise postkasti süsteemi.

Artikkel 4

Liikmesriikide tolliasutused kasutavad rohkem kõiki kättesaadavaid Euroopa tolliteabesüsteeme, mis käsitlevad mere-, õhu-, maismaaliiklust ja muud (nt AIR-Info, BALKAN-Info, CARGO-Info, MAR-Info, YACHT-Info).

Artikkel 5

Liikmesriikide tolliasutused parandavad sihipärase kontrolli korda, korraldades rahvusvahelisi ühiseid tollijärelevalveoperatsioone, nagu näeb ette nõukogus 29. novembril 1996 heakskiidetud selle valdkonna läbivaadatud kord. Vajaduse korral soodustatakse kolmandate riikide osalust sellistes operatsioonides.

Artikkel 6

Liikmesriikide tolli-, politsei- ja muud õiguskaitseasutused intensiivistavad niipalju kui võimalik kättesaadavate luureandmete ja teabe vastastikust vahetust. See kehtib siseriiklikul, Euroopa Liidu ja rahvusvahelisel tasandil ning hõlmab ka Euroopa Liidu ja rahvusvahelisi institutsioone.

Artikkel 7

Vajaduse korral analüüsivad liikmesriikide õiguskaitseasutused kättesaadavaid luureandmeid ja teavet.

Artikkel 8

Liikmesriikide tolliasutused koostavad suunised, kuidas riskianalüüsi tehnikate kasutamist parimal viisil soodustada.

Artikkel 9

Käesolev ühismeede jõustub selle vastuvõtmise päeval.

Artikkel 10

Käesolev ühismeede avaldatakse Euroopa Ühenduste Teatajas.

Luxembourg, 9. juuni 1997

Nõukogu nimel

eesistuja

G. Zalm

[1] EÜT C 316, 27.11.1995, lk 33.

[2] EÜT L 322, 12.12.1996, lk 3.

[3] EÜT C 375, 12.12.1996, lk 1.

--------------------------------------------------